
Lakjunk mi is együtt! A cohousing, mint alternatív lakhatási forma lehetőségei Magyarországon

A dolgozatom célja egyrészt megismerni építészeti, társadalomtudományi és fenntarthatósági szempontból a cohousingot, mint lakhatási formát. A kutatási folyamat alatt elméleti és gyakorlati szemszögből is vizsgálom a közösségi lakhatás témakörét. A megszerzett tudást és tapasztalatot gyakorlati úton a diplomatervem keretén belül kívánom hasznosítani – a tervezés tárgya egy alternatív, közösségi lakóépület lesz Debrecenben.
A cohousing történetének, jellemzőinek és főbb példáinak megismerése után röviden kitérek Bécsre, mint a cohousing egyik fellegvárára és a harmadszorra is legélhetőbbnek választott városra (Florian, 2024). Az élhetőségi szempontok lakhatási oldalával foglalkozva azt tanulmányozom, milyen hatással volt az eredményre a közösségi lakhatás nagymértékű jelenléte.
Béccsel ellentétben a magyar fővárosban és egész Magyarországon nem találunk egyetlen, ma is működő cohousing épületet sem. Az egyetlen megvalósult magyar példa, a Miskolci Kollektívház csupán egy évtized erejéig tudott fennmaradni (Golda, 2009). Milyen okok állnak ennek a hátterében? Miért nem épül azóta közösségi lakóhely az országban? A kutatásom másik célja megfejteni a fenti felvetések hátterében álló okokat - történelmi, társadalmi és gazdaság-politikai szempontokat is figyelembe véve. Ebből pedig kibontakozik a harmadik cél, amiben a kutatás által levont következtetésekből kiindulva megoldási javaslatot teszek arra, hogy miképp indulhatna Magyarországon is virágzásnak a közösségi lakhatás.
A téma relevanciája mind objektív, mind szubjektív oldalról erősen megtámasztható. Az egekbe szökő albérlet- és lakásárak, a leharcolt állapotú és elavult kialakítású otthonok csak néhány fontos, általánosan jelenlévő problémára mutatnak rá. A lakhatási válság problémaköre ennél összetettebb, így erre egy átfogó, komplex megoldás szükségeltetik - erre a kutatásomban nem térek ki részletesen. A dolgozatommal egy olyan, alternatív megoldási lehetőséget szeretnék bemutatni, ami számomra - mint életpályája kezdetén álló fiatal - egy élhetőbb, megfizethetőbb és fenntarthatóbb otthonteremtést jelképez. Hiszem, hogy hozzám hasonlóan sok fiatal jár abban a cipőben, hogy a saját lakás megvalósításának gondolata a kilátástalanság érzetét kelti, a piacon megtalálható albérletek viszont számos korlátot szabnak a mindennapi életben. A közösségi lakhatás egy válaszreakció lehet az előbb felsorolt problémákra - a dolgozatom hívószavával élve ösztönözném azokat, akik hasonlóan éreznek: "Lakjunk mi is együtt!"
 



